# **SELETUSKIRI**

**AS TREV-2 Grupp taotleb kaevandamisloa pikendamist Sõreste IV liivakarjäärile.**

Kehtiv kaevandamisluba nr L.MK/322137, mis kehtib kuni 03.08.2027, on väljastatud ehitusliiva ja täiteliiva kaevandamiseks Sõreste IV liivakarjääri mäeeraldisel. Mäeeraldis asub eraomandis oleval endisel rohu- ja metsamaal, katastriüksusel Lohu (katastritunnus 28502:003:0128), mille volitatud kasutaja on AS TREV-2 Grupp.

Sõreste IV liivakarjääri mäeeraldis paikneb Põlvamaal, Kanepi vallas, ligikaudu 1 km Sõreste küla keskusest läänes, umbes 700 m Põlgaste külast kirdes ning ligikaudu 250 m kaugusel Kanepi–Leevaku riiklikust tugimaanteest (T-62). Põlva linn jääb umbes 12 km kaugusele kirdesse. Mäeeraldise pindala on 2,85 ha ning teenindusmaa pindala 4,30 ha.

Mäeeraldise varu on kinnitatud 2010. aastal koostatud geoloogilise uuringu aruande „Sõreste liivamaardla Sõreste IV uuringuruum“ (autor V. Jürgenson, 2010; EGF 8219) alusel. Varu kinnitati Keskkonnaministri 26.05.2010 käskkirjaga nr 737.

Mäeeraldise piiresse jääb ehitusliiva aktiivse tarbevaru 14. plokk ja täiteliiva aktiivse tarbevaru 15. plokk. Kaevandamise loa andmetel on mäeeraldisel kattekihi maht 52 tuh. m3, s.h kasvukiht 9 tuh. m3 (mahuarvutus on tehtud aritmeetilise keskmise meetodil kus taotletava mäeeraldise piiresse jäävates puuraukudes on katendi keskmiseks paksuseks 1,84 m, sh. kasvukihi keskmine paksus 0,3 m). Plokid 14 ja 15 asuvad põhjaveetasemest kõrgemal.

Lähtuvalt varude kinnitamise käskkirjast on aktiivse tarbevaru plokkides 14 ja 15 maavara kasutusalade jaotus protsentuaalne – ehitusliiv 58 %, täiteliiv 42 %. Sellest tulenevalt on mäeeraldise alal ehitusliiva aktiivse tarbevaru maht 434 tuh. m3 ning täiteliiva aktiivse tarbevaru maht 314 tuh. m3. Kaevandatavad mahud vastavalt 168 tuh. m3 ja 121 tuh. m3.

Sõreste IV liivakarjääri kaevandamise loa väljaandmisel on arvestatud, et mäeeraldise piirile on kogu ulatuses vajalik jätta nõlvatervik. 2020 aastal muudeti luba ja nõlvatervikut Sõreste IV ja Sõreste V liivakarjääride vahele ei jäeta. Selle tulemusena suurenes kaevandatav maht 200 tuh m3 võrra.

Markšeiderimõõdistuse andmetel (seisuga 16.10.2022) oli mäeeraldise ehitusliiva jääkvaru 305,5628 tuh. m3, sellest kaevandatav 155,5628 tuh. m3. Täiteliiva jääkvaru oli 220,9932 tuh. m3, sellest kaevandatav 111,9932 tuh. m3.

Seletuskirja koostas

Eike Simmer /allkirjastatud digitaalselt/